
ΓΝΩΜΟΔΟΤΗΣΗ
Η Επιτροπή Πολιτικών Ελευθεριών, Δικαιοσύνης και Εσωτερικών Υποθέσεων καλεί την Επιτροπή Ελέγχου του Προϋπολογισμού, που είναι αρμόδια επί της ουσίας, να συμπεριλάβει στην πρόταση ψηφίσματός της τα ακόλουθα:
<RepeatBlock-Dec>
1.	σημειώνει ότι ο προϋπολογισμός λειτουργίας του Ευρωπαίου Επόπτη Προστασίας Δεδομένων (ΕΕΠΔ) για το 2023 ανήλθε σε 22 711 559 EUR και ότι, σε σύγκριση με τον οριστικό προϋπολογισμό του 2022, ο προϋπολογισμός λειτουργίας αυξήθηκε κατά 12 %· εκφράζει την ικανοποίησή του για το γεγονός ότι, το 2023, το ποσοστό εκτέλεσης των πιστώσεων αναλήψεων υποχρεώσεων από τον ΕΕΠΔ ήταν 96 %·
2.	σημειώνει τον αυξημένο αριθμό νομοθετικών διαβουλεύσεων από τον ΕΕΠΔ, με αποτέλεσμα 82 επίσημες νομοθετικές διαβουλεύσεις, 54 γνωμοδοτήσεις και 26 επίσημες παρατηρήσεις· εκτιμά τη συμβολή του ΕΕΠΔ στο νομοθετικό έργο, μεταξύ άλλων σε συνεργασία με το Ευρωπαϊκό Συμβούλιο Προστασίας Δεδομένων· σημειώνει τον αυξημένο ρόλο του ΕΕΠΔ σε πολλαπλές νέες νομοθετικές πράξεις, συμπεριλαμβανομένης της πράξης για την τεχνητή νοημοσύνη, βάσει της οποίας ο ΕΕΠΔ καθίσταται η αρμόδια αρχή για τα θεσμικά και λοιπά όργανα και τους οργανισμούς της Ένωσης, όπου έχουν ανατεθεί περαιτέρω καθήκοντα στον ΕΕΠΔ· τονίζει ότι αυτές οι πρόσθετες αρμοδιότητες, που ανατίθενται από τους συννομοθέτες, απαιτούν επαρκείς πόρους για να διασφαλιστεί ότι ο ΕΕΠΔ μπορεί να εκπληρώσει αποτελεσματικά τις υποχρεώσεις του·
3.	τονίζει τον ρόλο του ΕΕΠΔ στην εποπτεία της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης· σημειώνει με ανησυχία τη διάρκεια των διαδικασιών ενώπιον του ΕΕΠΔ, δεδομένου ότι ο ΕΕΠΔ δεν περάτωσε ούτε μία έρευνα το 2023, αλλά, σε σύγκριση με το προηγούμενο έτος, το 2023, ο αριθμός των κοινοποιήσεων πέραν των 72 ωρών μειώθηκε σημαντικά·
4.	εκφράζει την ικανοποίησή του για το γεγονός ότι ο ΕΕΠΔ επικεντρώνεται στο να διασφαλίσει ότι οι εξωτερικοί ανάδοχοι πληρούν τα πρότυπα που αναμένονται από όλα τα θεσμικά και λοιπά όργανα και οργανισμούς της Ένωσης, ιδίως λαμβάνοντας υπόψη ότι ο ΕΕΠΔ έχει χρησιμοποιήσει εξωτερικές εταιρείες, οι οποίες, σύμφωνα με την κατάταξη του Πανεπιστημίου Yale, συνεχίζουν να δραστηριοποιούνται στη Ρωσία· εκτιμά το γεγονός ότι ο ΕΕΠΔ χρησιμοποιεί βασικούς δείκτες επιδόσεων (ΒΔΕ) για την παρακολούθηση των επιδόσεών του υπό το πρίσμα των κύριων στόχων που καθορίζονται στη στρατηγική του ΕΕΠΔ, η οποία συμβάλλει στη διασφάλιση της προσαρμοστικότητας σε δραστηριότητες όπου απαιτείται και στην αύξηση της αποτελεσματικής χρήσης των πόρων·
5.	εκφράζει την ανησυχία του για τη σημαντική αύξηση των εξόδων αποστολής του προσωπικού του ΕΕΠΔ, από 28 789 EUR το 2021 και 176 903 EUR το 2022, σε 284 580 EUR το 2023· καλεί τον ΕΕΠΔ να αξιολογήσει κατά πόσον οι πόροι που δαπανώνται για αποστολές χρησιμοποιούνται κατάλληλα και αποτελεσματικά· σημειώνει ότι ο ΕΕΠΔ έπαυσε να δημοσιοποιεί τον αριθμό των αποστολών που χρηματοδοτήθηκαν από τους διοργανωτές, καθώς και πληροφορίες σχετικά με το ποια μονάδα ή ποιος τομέας συμμετείχε σε κάθε αποστολή, μειώνοντας έτσι τη διαφάνεια όσον αφορά τα έξοδα αποστολής· καλεί τον ΕΕΠΔ να επαναφέρει την πρακτική αυτή.

</RepeatBlock-Dec>

